ORDE do 19 de xuño de 2008 pola que se establecen as bases reguladoras do réxime de axudas e subvencións ás empresas cualificadas como iniciativas locais de emprego (ILES) e do programa das iniciativas emprendedoras e de emprego (I+E+E), cofinanciadas polo Fondo Social Europeo, e se procede á súa convocatoria para o ano 2008.
CONSELLERÍA DE TRABALLO — III. OUTRAS DISPOSICIÓNS — 27/06/2008

No marco establecido no artigo 40 da Constitución española, na Lei 56/2003, do 16 de decembro, de emprego, nos artigos 29 e 30 do Estatuto de autonomía de Galicia, nos obxectivos de crecemento e emprego da Unión Europea, conforme a Estratexia Europea de Emprego, e co obxectivo de que a Comunidade Autónoma de Galicia acade maiores niveis de desenvolvemento económico, de calidade no emprego, de benestar social, e de cohesión no territorio, é preciso adoptar políticas que promovan un modelo de desenvolvemento económico que favoreza a capacidade de toda a sociedade galega para crear empresas e emprego.
Mediante o Decreto 289/1997, do 9 de outubro, esta comunidade autónoma asumiu as funcións e os servizos transferidos pola Administración do Estado relativos á xestión realizada polo Instituto Nacional de Emprego (Inem) no ámbito do traballo, o emprego e a formación, correspondéndolle o seu exercicio, hoxe en día, á Consellería de Traballo, ao abeiro do disposto no Decreto 536/2005, do 6 de outubro, polo que se establece a súa estrutura orgánica, modificado polos decretos 20/2007, do 22 de febreiro e 14/2008, do 7 de febreiro.
En consecuencia, e dentro do ámbito funcional da Dirección Xeral de Promoción do Emprego, correspóndelle a convocatoria, regulación específica, xestión e control das axudas e subvencións ás iniciativas de emprego antes xestionadas polo Instituto Nacional de Emprego e reguladas na actualidade pola orde ministerial do 15 de xullo de 1999.
Impulsado polo Goberno o proceso de Diálogo Social de Galicia, como resultado deste, a Xunta de Galicia, a Confederación de Empresarios de Galicia (CEG), a UGT-Galicia e o Sindicato Nacional de CC.OO. de Galicia subscribiron, o 5 de febreiro de 2007, o Acordo sobre obxectivos e medidas de emprego de Galicia, que establece os obxectivos que cómpre acadar en materia de emprego en Galicia no período 2005-2009, na liña de converxer co do Estado e con Europa, definíndose as medidas e recursos que se implementarán cara á consecución destes obxectivos, iniciándose, deste xeito, unha nova etapa no marco das relacións laborais en Galicia. En concreto, dedícase o capítulo décimo do dito acordo aos obxectivos e medidas en materia emprendemento, creación e desenvolvemento de empresas de innovación e emprego, e empresas vinculadas aos viveiros de emprego, establecéndose medidas concretas en apoio do emprendemento e o autoemprego, ás que responde a presente orde.
Así mesmo, esta orde tamén responde ao mandato do artigo 38 da Lei 2/2007, do 28 de marzo, do traballo en igualdade das mulleres en Galicia, que establece que o departamento da Administración competente en materia de traballo poderá incluír, nas actuacións programadas en relación coa política de emprego destinadas a promover a inserción laboral efectiva das mulleres, accións e actuacións de discriminación positiva dirixidas á equiparación de ambos os sexos no emprego por conta propia, e que nas medidas dirixidas ao fomento de empresariado feminino se terán en conta de xeito preferente as mulleres emprendedoras con especiais dificultades de inserción laboral ou en situacións marcadas pola desvantaxe social.
O necesario desenvolvemento e diversificación do tecido empresarial galego no contorno territorial xustifican o deseño de programas dirixidos a fomentar a iniciativa emprendedora co fin de potenciar o crecemento económico e do emprego especialmente no ámbito local e no medio rural, articulando unha colaboración entre a Xunta de Galicia, as administracións locais de carácter territorial e a iniciativa privada, coa finalidade de facilitar e fomentar a aparición de empresas xeradoras de emprego.
A conxuntura actual de desaceleración económica está tendo especial incidencia nos sectores produtivos de Galicia da construción, inmobiliario e afíns, aínda que en menor medida que no resto do Estado. Co obxecto de afrontar este novo problema a Consellería de Traballo aposta, entre outras medidas, polo apoio ao emprendemento para os demandantes procedentes destes sectores. Por iso, como novidade, regúlase, neste ano, un novo programa denominado iniciativas emprendedoras e de emprego (I+E+E) que, dentro dos programas de incentivos de apoio ao autoemprego da Consellería de Traballo, pretende apoiar especialmente aquelas empresas que se implanten nos territorios rurais e, pola súa vez, xeren emprego de mozos e mulleres, tendo preferencia aquelas que xeren emprego para os demandantes de emprego procedentes dos devanditos sectores. Este programa inclúe aquelas sociedades mercantís que se subvencionaban no ano 2007 ao abeiro do programa de promoción do emprego autónomo.
As bases reguladoras do réxime de axudas e subvencións regulado nesta orde establecen un procedemento de concesión que non ten a consideración de concorrencia competitiva, dado que de acordo coa finalidade e obxecto deste réxime non resulta necesario realizar a comparación e prelación das solicitudes presentadas nun único procedemento, senón que a concesión das axudas se realiza pola comprobación da concorrencia no solicitante dos requisitos establecidos ata o esgotamento do crédito orzamentario.
O programa de apoio ás iniciativas locais de emprego (ILE), agás a axuda ao inicio e posta en marcha da actividade, está cofinanciado polo Fondo Social Europeo, nunha porcentaxe do 80 por cento, a través do Programa Operativo Plurirrexional de Adaptabilidade e Emprego, número 2007 ES 05 UPO 001, aprobado pola Decisión da Comisión Europea do 15 de decembro de 2007, no marco de programación 2007-2013. A axuda para o inicio e posta en marcha da actividade e o programa do anexo B da presente orde están cofinanciadas polo Fondo Social Europeo, nunha porcentaxe do 80 por cento, a través do Programa Operativo Galicia do Fondo Social Europeo no marco de converxencia, aprobado pola Decisión da Comisión Europea C (2007) 6733, do 18 de decembro de 2007. Este cofinanciamento do Fondo Social Europeo farase constar expresamente nas resolucións de concesión.
Por todo o exposto, no desenvolvemento da planificación presentada ante o Comité Autonómico de Emprego, na súa reunión do día 28 de novembro de 2007, consultado o Consello Galego de Relacións Laborais, e no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Capítulo I
Ámbito e réxime das axudas
Artigo 1º.-Obxecto, finalidade e principios de xestión.
1. Esta orde ten por obxecto fixar as bases reguladoras e a convocatoria para o ano 2008 das subvencións establecidas pola Consellería de Traballo coa finalidade de fomentar e promover a creación de empresas técnica, económica e financeiramente viables, xeradoras de emprego estable, mediante o financiamento parcial dos custos necesarios para a posta en marcha de novos proxectos empresariais na Comunidade Autónoma de Galicia, a través dos seguintes programas:
-Programa de apoio ás iniciativas locais de emprego (ILE) (anexo A).
-Programa de fomento das iniciativas emprendedoras e de emprego (I+E+E) (anexo B).
2. As bases específicas de cada un dos programas regúlanse nos correspondentes anexos A e B desta orde e forman parte integrante dela.
3. A xestión destes programas realizarase de acordo cos seguintes principios:
a) Publicidade, concorrencia, obxectividade, transparencia, igualdade e non-discriminación.
b) Eficacia no cumprimento dos obxectivos fixados pola Consellería de Traballo.
c) Eficiencia na asignación e na utilización dos recursos públicos.
Artigo 2º.-Normativa aplicable.
As solicitudes, tramitación e concesión destas subvencións axustaranse ao disposto na Lei 9/2007, do 13 de xuño, de subvencións de Galicia, e en canto non se opoña ao establecido nesta lei, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro; na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008; na Lei 38/2003, do 17 de novembro, xeral de subvencións, no seu regulamento de desenvolvemento, aprobado polo Real decreto 887/2006, do 21 de xullo; e nesta orde.
Capítulo II
Normas comúns: Competencia e procedemento
Artigo 3º.-Competencia.
A competencia para coñecer e resolver as axudas e subvencións previstas nesta orde, por delegación do conselleiro de Traballo, corresponderalles:
a) Aos delegados e delegadas provinciais da Consellería de Traballo, cando a actividade para a que se solicita subvención se vaia desenvolver no respectivo ámbito provincial.
b) Ao director xeral de Promoción do Emprego, cando a actividade para a que se solicita subvención se vaia desenvolver en máis dunha provincia desta comunidade autónoma e/ou cando se trate de iniciativas de emprego apoiadas por un departamento da Xunta de Galicia.
Artigo 4º.-Solicitudes e prazo de presentación.
1. As solicitudes de axudas dirixiranse ao órgano competente para resolver e presentaranse nos rexistros das respectivas delegacións provinciais ou, de ser o caso, no rexistro xeral da Consellería de Traballo, ou por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. O prazo xeral para a presentación de solicitudes das axudas dos distintos programas desta orde, finalizará o 15 de setembro de 2008 respectándose, en todo caso, os prazos específicos previstos nos anexos desta orde.
3. Non obstante, as solicitudes de axudas do programa de fomento das iniciativas emprendedoras e de emprego, regulado no anexo B desta orde, polas actuacións realizadas entre o 16 de setembro do ano 2007 e a data de publicación desta orde, aínda que transcorrese o prazo establecido desde a alta na Seguridade Social ou desde o inicio da actividade empresarial, poderán presentarse no prazo de dous meses, que comezará a partir do día seguinte ao da publicación desta orde no Diario Oficial de Galicia.
4. As solicitudes e os anexos dos programas están dispoñibles na páxina web da Consellería de Traballo: http//traballo.xunta.es.
5. Para a presentación de solicitudes de axudas, as persoas ou entidades beneficiarias poderán contar co asesoramento dos e das axentes de emprego e desenvolvemento local da rede coordinada pola Consellería de Traballo (www.tecnicosempregogalicia.xunta.es).
Artigo 5º.-Documentación.
1. As solicitudes deberán ir acompañadas da documentación, xeral e específica, que nos anexos A e B se estableza para cada tipo de axuda e da documentación común sinalada no número seguinte.
2. As solicitudes de axudas deberán ir acompañadas da seguinte documentación común:
a) Se a persoa solicitante é persoa física, DNI e acreditación do NIF e, se é persoa xurídica, DNI e poder suficiente da persoa do representante para actuar en nome da entidade e NIF da empresa.
b) Declaración comprensiva do conxunto de todas as axudas solicitadas ou concedidas, para o mesmo proxecto ou actividade, polas administracións públicas competentes ou outros entes públicos ou, de ser o caso, unha declaración de que non solicitou nin percibiu outras axudas ou subvencións, así como unha declaración das axudas de minimis obtidas no exercicio corrente e nos dous anteriores (segundo modelo anexo IV).
c) Documentación acreditativa de se encontraren ao día das súas obrigas tributarias -estatais e autonómicas- e coa Seguridade Social e de que non teñen pendente de pagamento ningunha outra débeda coa Administración da Comunidade Autónoma, unicamente no suposto de que quen solicita lle denega expresamente a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
d) Ficha de transferencia bancaria e certificación da entidade financeira acreditativa de que quen solicita é titular da conta (segundo modelo anexo VI).
e) De conformidade co establecido no artigo 29 da Lei 9/2007, do 13 de xuño, de subvencións de Galicia, cando o importe do gasto subvencionable supere a contía de 12.000 euros no suposto de subministración de bens de equipamento ou prestación de servizos de consultoría ou asistencia técnica, a persoa interesada deberá solicitar como mínimo tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención.
A elección entre as ofertas presentadas, que deberán achegarse coa solicitude da subvención, realizarase de conformidade con criterios de eficiencia e economía, e deberá xustificarse expresamente nunha memoria a elección cando non recaia na proposta económica máis vantaxosa.
Artigo 6º.-Autorizacións.
1. A presentación da solicitude de subvención pola persoa ou entidade interesada comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de economía e facenda da Xunta de Galicia, segundo o establecido no artigo 20 da Lei 9/2007, do 13 de xuño, de subvencións de Galicia.
Non obstante, a persoa ou entidade solicitante poderá denegar expresamente o consentimento, debendo achegar entón as devanditas certificacións.
2. Mediante a presentación da solicitude de subvención a persoa ou entidade interesada presta expresamente o seu consentimento á Consellería de Traballo para incluír e facer públicos os datos relevantes referidos ás axudas e subvencións recibidas, así como ás sancións impostas, nos rexistros públicos de axudas, subvencións e convenios e de sancións administrativas, regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, (DOG nº 153, do 9 de agosto). Os dereitos de acceso, rectificación, consulta, cancelación e oposición de datos de carácter persoal exerceranse ante o CIXTEC como responsable dos ficheiros con domicilio na rúa Domingo Fontán, 9-15702 Santiago de Compostela, de conformidade coas prescricións da Lei orgánica 15/1999, do 13 de decembro, de protección de datos de carácter persoal.
3. Coa presentación da solicitude de subvención a persoa ou entidade interesada autoriza expresamente a Consellería de Traballo para que, de acordo co establecido nos números 3 e 4 do artigo 13º da Lei 4/2006, do 30 de xuño, de transparencia e de boas prácticas na Administración pública galega, publique as subvencións concedidas ao abeiro desta orde no Diario Oficial de Galicia e na súa páxina web oficial, con expresión da persoa ou entidade beneficiaria, a contía e a súa finalidade.
Artigo 7º.-Procedemento de concesión, instrución e tramitación.
1. O procedemento de concesión das axudas e subvencións recollidas nesta orde axustarase ao disposto no artigo 19.2º da Lei 9/2007, do 13 de xuño, de subvencións de Galicia, dado que polo obxecto e finalidade da subvención non resulta necesario realizar a comparación e prelación das solicitudes presentadas nun único procedemento.
2. O órgano instrutor dos expedientes será, de acordo coa competencia para coñecer e resolver as solicitudes, o Servizo de Promoción do Emprego das delegacións provinciais da Consellería de Traballo, ou o Servizo de Apoio a Emprendedores da Dirección Xeral de Promoción do Emprego da Consellería de Traballo, que realizarán as actuacións necesarias para determinar o coñecemento e a comprobación dos datos en virtude dos cales se debe formular a proposta de resolución.
3. Se a solicitude non estivese debidamente cuberta ou non se achegase a documentación exixida, as unidades administrativas encargadas da tramitación do expediente, de conformidade co disposto no artigo 71 da Lei 30/92, do 26 de novembro, de réxime xurídico das administracións públicas e do procedemento administrativo común, requirirán a persoa ou entidade interesada para que, nun prazo máximo e improrrogable de 10 días, emende a falta ou presente os documentos preceptivos coa advertencia de que, se así non o fixese, se considerará que desistiu da súa petición, logo de resolución, que deberá ser ditada nos termos previstos no artigo 42 da antedita lei.
Artigo 8º.-Resolución e recursos.
1. Logo da fiscalización polas respectivas intervencións das propostas emitidas polos correspondentes servizos, as resolucións serán ditadas polo órgano competente, por delegación do conselleiro de Traballo, e deberán serlles notificadas ás persoas ou entidades interesadas. As resolucións, concesorias ou denegatorias, deberán ser sempre motivadas.
2. O prazo para resolver e notificar a resolución será de seis meses que se computará desde a data de entrada da solicitude no rexistro do órgano competente para a súa tramitación. Transcorrido o dito prazo sen que se ditase resolución expresa, entenderase desestimada a solicitude de acordo co establecido no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, do réxime xurídico das administracións públicas e do procedemento administrativo común.
3. As resolucións que se diten neste procedemento esgotan a vía administrativa, e contra elas cabe interpoñer recurso contencioso-administrativo, no prazo de dous meses, ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 9º.-Xustificación e pagamento.
1. A xustificación por parte da entidade beneficiaria do cumprimento da finalidade para a que se concedeu a axuda ou subvención e da aplicación dos fondos percibidos realizarase nos termos e condicións establecidos nos anexos A e B desta orde.
2. A determinación dos gastos subvencionables realizarase conforme o establecido no artigo 29º da Lei 9/2007, do 13 de xuño, de subvencións de Galicia.
3. Considéranse gastos subvencionables aqueles que de xeito indubidable respondan á natureza da actividade subvencionada e se realicen no prazo establecido nos correspondentes anexos desta orde.
4. Considerarase gasto realizado o que foi efectivamente pagado con anterioridade á finalización do período de xustificación.
Agás os pagamentos xa realizados con anterioridade á entrada en vigor da presente orde, só se admitirá como documentación xustificativa do pagamento o documento bancario acreditativo do seu aboamento.
5. As persoas e entidades beneficiarias deberán presentar a documentación xustificativa para o pagamento no prazo establecido na resolución de concesión ou, de ser o caso, ata o 30 de novembro de 2008. Excepcionalmente este prazo poderá ser prorrogado en 15 días de forma extraordinaria e debidamente xustificado.
6. Non poderá realizarse en ningún caso o pagamento da subvención mentres a persoa ou entidade beneficiaria non figure ao día no cumprimento das súas obrigas tributarias -estatais e autonómicas- e da Seguridade Social, sexa debedor en virtude de resolución declarativa da procedencia de reintegro ou teña algunha débeda pendente, por calquera concepto, coa Administración da comunidade autónoma.
7. De non achegarse con anterioridade, o pagamento das axudas ou subvencións, quedará condicionado á presentación do orixinal ou copia compulsada, no prazo, nos termos e na forma que se establezan na resolución de concesión, da documentación que se exixa de forma expresa nela, entre a cal deberá figurar a seguinte:
-Declaración complementaria da establecida no artigo 5º.2, letra b) desta orde, do conxunto das axudas solicitadas, tanto das aprobadas ou concedidas como das pendentes de resolución para o mesmo proxecto das distintas administracións públicas competentes ou outros entes públicos, ou, de ser o caso, que non solicitou nin percibiu outras axudas ou subvencións, así como unha declaración das axudas de minimis obtidas no exercicio corrente e nos dous anteriores (segundo modelo anexo IV).
8. A documentación exixida para a fase de pagamento poderá presentarse xunto coa solicitude, a opción da entidade ou persoa interesada. Neste suposto poderán tramitarse conxuntamente a concesión e o pagamento da axuda.
Artigo 10º.-Incompatibilidades e concorrencia.
1. En ningún caso o importe das subvencións ou axudas concedidas ao abeiro desta orde poderá ser de tal contía que, illadamente ou en concorrencia con outras subvencións, axudas, ingresos ou recursos, concedidos por outras administracións ou entes públicos ou privados, nacionais, da Unión Europea ou de organismos internacionais, supere o 80% do custo da actividade que vaia desenvolver a persoa ou entidade beneficiaria.
2. As axudas e subvencións establecidas para cada programa son incompatibles coas establecidas para os demais programas previstos nesta orde.
Artigo 11º.-Obrigas das persoas ou entidades beneficiarias.
Son obrigas das persoas ou entidades beneficiarias das axudas e subvencións:
a) Realizar a actividade que fundamente a concesión da axuda ou subvención.
b) Xustificar ante o órgano concedente o cumprimento dos requisitos e das condicións, así como a realización da actividade e o cumprimento da finalidade que determinen a concesión da subvención.
c) Someterse ás actuacións de comprobación, que efectuará a Consellería de Traballo, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos coma estatais ou comunitarios, para o que se achegará canta información sexa requirida no exercicio das actuacións anteriores.
d) Comunicar ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos beneficiarios e, de ser o caso, a obtención concorrente de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza, e en todo caso con anterioridade á xustificación da aplicación dada aos fondos percibidos.
e) Estar ao día das súas obrigas tributarias estatais e autonómicas e da Seguridade Social, así como non ter pendente de pagamento ningunha outra débeda, por ningún concepto, coa Administración pública da comunidade autónoma, con anterioridade a ditarse a proposta de resolución de concesión e realizar a proposta de pagamento da subvención.
f) Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, coa finalidade de garantir o axeitado exercicio das facultades de comprobación e control.
g) Conservar os documentos xustificativos da aplicación dos fondos recibidos, incluídos os documentos electrónicos, en canto poidan ser obxecto das actuacións de comprobación e control.
h) Adoptar as medidas axeitadas de difusión para dar publicidade ao financiamento público das actuacións subvencionadas pola Consellería de Traballo, así como, se fora o caso, cofinanciadas polo Fondo Social Europeo, nos termos establecidos no Regulamento (CE) nº 1828/2006, da Comisión, do 8 de decembro de 2006, polo que se fixan normas de desenvolvemento do Regulamento (CE) nº 1083/2006, do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión e o Regulamento (CE) nº 1080/2006, do Parlamento Europeo e do Consello, relativo ao Fondo Europeo de Desenvolvemento Rexional (DOUE L 45, do 15-2-2007).
i) A persoa ou entidade beneficiaria, no prazo de 30 días desde a data en que teña coñecemento do pagamento efectivo da subvención financeira, ten que presentar certificación expedida pola entidade financeira, acreditativa da amortización do principal do préstamo na contía subvencionada.
j) Proceder ao reintegro dos fondos percibidos nos supostos previstos no artigo 33 da Lei 9/2007, do 13 de xullo, de subvencións de Galicia.
Artigo 12º.-Modificación da resolución de concesión.
Toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 13º.-Revogación e reintegro.
Procederá a revogación das subvencións e axudas, así como o reintegro total ou parcial das cantidades percibidas e a exixencia do xuro de demora correspondente desde o momento do pagamento da subvención ata a data en que se acorde a procedencia do reintegro, nos casos previstos no artigo 33 da Lei 9/2007, do 13 de xullo, de subvencións de Galicia.
A obriga de reintegro establecida no parágrafo anterior enténdese sen prexuízo do establecido no Real decreto-lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 14º.-Exclusións.
Exclúense dos beneficios dos programas establecidos nesta orde:
a) Os empregos de carácter estable realizados con persoas desempregadas que, nos 24 meses anteriores á data de alta na Seguridade Social prestasen servizos mediante un contrato indefinido en empresas ou grupos de empresas nas que participasen persoas ou entidades que, pola súa vez, sexan promotoras da empresa solicitante.
b) Os promotores e promotoras que, nos tres meses inmediatamente anteriores á data de inicio da nova actividade, estivesen de alta como traballadores ou traballadoras autónomos /as en calquera réxime da Seguridade Social.
c) Así mesmo, serán excluídos os solicitantes que incorran nalgunha das circunstancias previstas no artigo 10.2º da Lei 9/2007, do 13 de xuño, de subvencións de Galicia.
Artigo 15º.-Seguimento e control.
As delegacións provinciais e a Dirección Xeral de Promoción do Emprego poderán comprobar, en todo momento, a aplicación das subvencións concedidas para os fins programados. Para estes efectos as persoas ou entidades beneficiarias deberán cumprir as obrigas de comprobación que se establezan nesta orde e na resolución de concesión.
Artigo 16º.-Axudas baixo condicións de minimis.
Os incentivos establecidos nesta orde quedan sometidos ao réxime de axudas de minimis, establecidos no regulamento CE nº 1998/2006 da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis (DOUE L 379, do 28 de decembro).
Polo tanto a axuda total de minimis concedida a unha empresa non será superior a 200.000 euros durante calquera período de tres exercicios fiscais, ou a 100.000 euros no suposto dunha axuda concedida a unha empresa que opere no sector do transporte pola estrada e non poderá concederse a empresas dos seguintes sectores:
a) Pesca e acuicultura, segundo se recolle no Regulamento (CE) nº 104/2000, do Consello.
b) Produción primaria dos produtos agrícolas que figuran na lista do anexo I do Tratado.
c) Actividades relacionadas coa exportación a terceiros países ou estados membros, cando a axuda estea vinculada directamente ás cantidades exportadas, á creación e funcionamento dunha rede de distribución ou a outros gastos de explotación vinculados á actividade de exportación.
d) Carbón, segundo se define no Regulamento (CE) nº 1407/2002.
Disposicións adicionais
Primeira.-Sen prexuízo das facultades que teñan atribuídas outros órganos da Administración do Estado ou da Comunidade Autónoma, a Consellería de Traballo levará a cabo a función de control, así como da avaliación e seguimento deste programa.
Para realizar as ditas funcións poderanse utilizar cantos medios estean á disposición da Consellería de Traballo para comprobar o cumprimento dos requisitos exixidos nesta orde e demais normas vixentes que resulten de aplicación.
Ademais, os axentes de emprego e desenvolvemento local que realizan os labores de acompañamento e asesoramento colaborarán nas actuacións de seguimento e avaliación das empresas subvencionadas ao abeiro desta orde unha vez iniciada a súa actividade.
Segunda.-A Consellería de Traballo poderá requirir en todo momento a documentación orixinal que se considere necesaria para acreditar mellor o exacto cumprimento das condicións esixidas para os diferentes tipos de axuda previstas nesta orde, agás aquela que, de acordo co artigo 35 f) da Lei 30/1992, do 26 de novembro, do réxime xurídico das administracións públicas e do procedemento administrativo común, xa se atope en poder da Administración actuante.
Terceira.-Apróbase a delegación de atribucións do conselleiro de Traballo nos delegados/as provinciais, no ámbito das súas respectivas provincias e no director xeral de Promoción do Emprego, para resolver a concesión ou denegación das axudas e subvencións previstas nesta orde, así como para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus beneficiarios, respecto das resolucións concesorias das que traen causa, ditadas por delegación do conselleiro.
Cuarta.-A comprobación da inscrición no Servizo Público de Emprego como demandante de emprego, na data de alta na Seguridade Social dos traballadores e traballadoras, realizaraa directamente o órgano xestor das axudas, agás que a inscrición fose realizada noutro Servizo Público de Emprego distinto da Comunidade Autónoma de Galicia.
Quinta.-A comprobación da condición de persoas con discapacidade realizaraa directamente o órgano xestor das axudas, agás que fose recoñecida por outras administracións distintas da propia da Comunidade Autónoma de Galicia.
Non obstante, de acordo co disposto no artigo 1.2º da Lei 51/2003, do 2 de decembro, de igualdade de oportunidades, non-discriminación e accesibilidade universal das persoas con discapacidade, en todo caso consideraranse afectados por unha minusvalidez igual ou superior ao 33 por cento as persoas pensionistas da Seguridade Social que teñan recoñecida unha pensión de incapacidade permanente no grao de total, absoluta ou grande invalidez e as persoas pensionistas de clases pasivas que teñan recoñecida unha pensión por xubilación ou de retiro por incapacidade permanente para o servizo ou inutilidade. Nestes supostos a acreditación do grao de minusvalía realizarase conforme o previsto no Real decreto 1414/2006, do 1 de decembro, polo que se determina a consideración de persoa con discapacidade para os efectos da Lei 51/2003, do 2 de decembro, de igualdade de oportunidades, non-discriminación e accesibilidade universal das persoas con discapacidade. (BOE nº 300, do 16 de decembro).
Sexta.-Para os efectos do sinalado na base décima do anexo A, terán a consideración de retornados/as aqueles emigrantes que cumpran coa condición de que non transcorresen máis de dous anos entre a data do retorno e a data da alta no correspondente réxime da Seguridade Social.
Sétima.-A concesión das axudas e subvencións previstas para o ano 2008 nesta orde estará suxeita á existencia de crédito orzamentario. De ser o caso, e de acordo co disposto no artigo 31.4º da Lei 9/2007, do 13 de xuño, de subvencións de Galicia, publicarase mediante resolución do director xeral de Promoción do Emprego o esgotamento das partidas orzamentarias asignadas.
Oitava.-No exercicio 2008 as axudas recollidas nesta orde financiaranse con cargo ás aplicacións orzamentarias: 16.02.322C.470.1, código proxecto 2003 00452, cun crédito de 1.258.499,46 euros; 16.02.322C.470.2, código de proxecto 2007 00675, cun crédito de 3.792.691 euros; 16.02.322C.470.4, código de proxecto 2007 00677, cun crédito de 4.825.109 euros; 16.02.322C.470.6, código de proxecto 2007 00749, cun crédito de 6.000.000 de euros; 16.02.322C.472.0, código de proxecto 2008 00550, cun crédito de 1.449.426 euros; 16.02.322C.472.1, código de proxecto 2008 00551, cun crédito de 4.820.142 euros; 16.02.322C.472.2, código de proxecto 2008 00560, cun crédito de 2.624.125 euros; e 16.02.322C.472.5, código de proxecto 2008 00568, cun crédito de 415.686 euros.
Estas contías están recollidas na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008 e constitúen o importe global para o financiamento desta orde; da orde pola que se establecen as bases reguladoras do programa de incentivos á contratación por conta allea de persoas desempregadas pertencentes a colectivos en risco de exclusión social, cofinanciado polo Fondo Social Europeo, e se procede á súa convocatoria para o ano 2008; da orde pola que se establecen as bases reguladoras do programa de incentivos á contratación indefinida das mulleres como medida para lograr un mercado de traballo igualitario, cofinanciado polo Fondo Social Europeo, e se procede á súa convocatoria para o ano 2008; da orde pola que se establecen as bases reguladoras dos programas de incentivos á contratación por conta allea como medida para favorecer a inserción da mocidade, cofinanciados polo Fondo Social Europeo, e se procede á súa convocatoria para o ano 2008;
da orde pola que se establecen as bases reguladoras dos programas para o fomento da estabilidade no emprego, cofinanciados polo Fondo Social Europeo, e se procede á súa convocatoria para o ano 2008; da orde pola que se establecen as bases reguladoras e se convocan para o ano 2008 os incentivos á contratación dirixidos a favorecer a conciliación da vida laboral e familiar; da orde pola que se establecen as bases reguladoras do programa de axudas e subvencións ás empresas cualificadas como iniciativas de empleo de base tecnolóxica (IEBT), cofinanciado polo Fondo Social Europeo, e se procede á súa convocatoria para o ano 2008; da orde pola que se establecen as bases reguladoras do programa de incentivos a plans empresariais de estabilidade laboral, cofinanciado polo Fondo Social Europeo, e se procede á súa convocatoria para o ano 2008; da orde pola que se establecen as bases reguladoras do programa para a promoción do emprego autónomo, cofinanciado polo Fondo Social Europeo, e se
procede á súa convocatoria para o ano 2008; da orde pola que se establecen as bases reguladoras dos programas para a promoción da integración laboral das persoas con discapacidade en centros especiais de emprego e na empresa ordinaria, cofinanciados polo Fondo Social Europeo, e se procede á súa convocatoria para o ano 2008; da orde pola que ese establecen as bases reguladoras do programa de incentivos para promover a afiliación á Seguridade Social das persoas cotitulares ou titulares de explotacións agrarias e se procede á súa convocatoria para o ano 2008; da orde pola que se establecen as bases reguladoras do programa de incentivos ás empresas de inserción social, e das demais ordes que establezan as bases das medidas de fomento do emprego, incentivos á contratación por conta allea e actuacións de apoio a persoas emprendedoras e autoemprego, incluídos no programa orzamentario 322C.
Así mesmo, os ditos créditos poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais ou as disposicións aplicables ás axudas cofinanciadas polo Fondo Social Europeo.
Novena.-As actuacións previstas no anexo A desta orde están cofinanciadas polo Fondo Social Europeo, nunha porcentaxe do 80 por cento, a través do Programa Operativo Plurirrexional de Adaptabilidade e Emprego, número 2007 ES 05 UPO 001, aprobado pola Decisión da Comisión Europea do 15 de decembro de 2007, no marco de programación 2007-2013. A axuda para o inicio e posta en marcha da actividade do programa do anexo A e o programa do anexo B desta orde están cofinanciados polo Fondo Social Europeo, nunha porcentaxe do 80 por cento, a través do Programa Operativo de Galicia do Fondo Social Europeo no marco de converxencia, aprobado pola Decisión da Comisión Europea C (2007) 6733, do 18 de decembro de 2007.
Disposición transitoria
Aquelas ILE para as que, en virtude da data da súa constitución e do inicio da súa actividade, finalizase o prazo de presentación de solicitude de axudas entre o 16 de setembro do ano 2007 e a data de publicación desta orde, poderán acollerse ás modalidades de axudas previstas no anexo A da orde. Así mesmo, as actuacións subvencionables realizadas no mesmo período poderán acollerse ao previsto no anexo A da orde, aínda que transcorrese o prazo establecido desde a alta na Seguridade Social ou desde o inicio da actividade empresarial. O prazo para a presentación destas solicitudes será de dous meses contados desde o día seguinte ao da publicación desta orde no Diario Oficial de Galicia.
Disposicións derradeiras
Primeira.-Facúltase o director xeral de Promoción do Emprego para que dite, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de xuño de 2008.
Ricardo Jacinto Varela Sánchez
Conselleiro de Traballo
ANEXO A
Programa de apoio ás empresas cualificadas como iniciativas locais de emprego (ILE)
Ámbito e réxime das axudas
Primeira.-Obxecto.
Este programa, en desenvolvemento do Decreto 9/2000, do 12 de xaneiro, polo que se regulan as iniciativas de emprego e as súas clases, así como o procedemento para a súa cualificación e inscrición rexistral, ten por obxecto fomentar e promover a creación de empresas innovadoras, económica e financeiramente viables, que xeren emprego estable no ámbito local e no medio rural, mediante o financiamento parcial dos custos necesarios para a posta en marcha daqueles proxectos empresariais previamente cualificados como iniciativas locais de emprego (ILE) e inscritas no rexistro administrativo habilitado para o efecto na Dirección Xeral de Promoción do Emprego e nas delegacións provinciais da Consellería de Traballo.
Segunda.-Entidades beneficiarias.
1. Poderán ser beneficiarias das axudas previstas nesta orde as empresas privadas constituídas e que iniciaran a súa actividade, calquera que sexa a forma xurídica que adopten, incluídos autónomos/as e as sociedades civís e as comunidades de bens, aínda que carezan de personalidade xurídica, que obtiveran a cualificación como iniciativa de emprego, local ou rural, e non transcorrese máis dun ano desde a notificación da resolución de cualificación, ou de ser o caso, no prazo que se estableza na resolución de cualificación, sempre que cumpran as condicións e os requisitos establecidos nesta orde para cada tipo de axuda.
No caso de sociedades civís e comunidades de bens deberán facerse constar expresamente, tanto na solicitude coma na resolución de concesión, os compromisos de execución asumidos por cada membro da agrupación, así como o importe de subvención que se vai aplicar para cada un deles, que terán igualmente a consideración de beneficiario/a. En calquera caso, deberán nomear unha persoa representante ou apoderada única da agrupación, con poderes bastantes para cumprir as obrigas que, como beneficiaria, lle correspondan á agrupación.
2. Entenderase que unha empresa está constituída desde o momento da súa inscrición no correspondente Rexistro Mercantil ou, se é o caso, no Rexistro de Cooperativas. Cando se trate de empresario ou empresaria individual ou comunidade de bens, cando cause alta no censo de obrigados tributarios do Ministerio de Economía e Facenda.
3. Entenderase que inicia a súa actividade empresarial cando cause alta no imposto de actividades económicas ou, de ser o caso, desde a data de alta no censo de obrigados tributarios do Ministerio de Economía e Facenda.
Modalidades de axuda
Terceira.-Tipos de axuda.
1. Ao abeiro deste programa poderán solicitarse os seguintes tipos de axudas:
a) Subvención á creación directa de emprego estable.
b) Subvención para a contratación de expertos técnicos de alta cualificación.
c) Apoio á función xerencial.
d) Subvención financeira.
e) Axuda para o inicio e posta en marcha da actividade.
2. Terán a consideración de accións subvencionables as que se produzan no primeiro ano de actividade empresarial e sempre que observen as previsións específicas contidas nas bases seguintes para os diferentes tipos de axuda.
3. Para os efectos das axudas recollidas neste programa, terán a consideración de persoas desempregadas aquelas que figuren inscritas como demandantes de emprego no Servizo Público de Emprego, e pola súa vez, carezan de ocupación segundo o informe de vida laboral da Tesouraría Xeral da Seguridade Social no momento da súa alta no correspondente réxime da Seguridade Social.
Cuarta.-Subvención á creación directa de emprego estable.
1. A creación de postos de traballo estables de carácter indefinido, incluídos os dos propios promotores e promotoras, que sexan ocupados por desempregados e desempregadas inscritos/as como tales no Servizo Público de Emprego, incentivarase cada un deles cunha subvención de 4.800 euros. A subvención incrementarase no suposto dunha muller desempregada ata 5.400 euros. Estes incentivos xerais terán un incremento de 300 euros no suposto dun mozo ou dunha moza desempregada menor de 30 anos. Para o suposto dunha persoa desempregada con discapacidade, a subvención acadará a contía de 6.000 euros.
Terán dereito a estes incentivos as cooperativas ou sociedades laborais, cualificadas como iniciativas de emprego, pola incorporación de persoas desempregadas como socios/as traballadores/as ou de traballo.
Cando a dedicación sexa a tempo parcial, as contías destes incentivos serán proporcionais ao tempo efectivo de traballo, en función da xornada a tempo completo establecida no convenio colectivo de aplicación ou, no seu defecto, na xornada ordinaria legal.
2. Cando a dedicación inicial se realice a tempo parcial e se transforme con posterioridade a tempo completo, a empresa poderá solicitar a diferenza entre a contía que se percibiu inicialmente e a que corresponde por dedicación a tempo completo, sempre que a dita modificación se produza dentro do primeiro ano da actividade.
3. Cando se trate de contratacións indefinidas de traballadores ou traballadoras por conta allea, esta axuda, de ser o caso, será compatible coas bonificacións á Seguridade Social previstas na normativa estatal, sen que ambos os dous beneficios poidan superar o 60 por cento do custo salarial anual correspondente ao contrato obxecto de subvención.
4. Poderán ser obxecto desta subvención os postos de traballo estables de carácter indefinido creados ata o 15 de setembro de 2008.
5. Non se poderá conceder esta axuda cando se trate de traballadores ou traballadoras que prestasen servizos na mesma empresa en virtude dun contrato de carácter temporal.
6. O prazo de presentación de solicitudes de subvención á creación de emprego estable será de dous meses desde a data da alta no correspondente réxime da Seguridade Social. Non obstante, deberá ser respectado o prazo xeral establecido no artigo 4º.2 desta orde, aínda que nesta data non transcorresen dous meses desde a data de alta na Seguridade Social.
Quinta.-Subvención para a contratación de expertos técnicos de alta cualificación.
Para a contratación de expertos ou expertas técnicos/as de alta cualificación, poderáselles conceder ás empresas cualificadas como iniciativas de emprego unha subvención equivalente ao 50 por cento dos custos laborais totais, incluídas as cotizacións á Seguridade Social por todos os conceptos, segundo a duración do contrato, cun máximo de doce mensualidades.
Quedan excluídos deste tipo de axudas as contratacións ou incorporacións dos titulares ou socios e socias da empresa cualificada como iniciativa de emprego, así como do cónxuxe, ascendentes, descendentes e demais parentes, por consanguinidade ou afinidade, ata o segundo grao inclusive, do empresario/a ou de quen desempeñe cargos de dirección ou sexan membros dos órganos de administración das empresas que revistan a forma xurídica de sociedade, así como as que se produzan con estas persoas citadas.
A subvención, que se concederá por unha soa vez, terá como límite máximo, por todas as contratacións, a contía de 18.000 euros, e estará condicionada á xustificación pola empresa de que, coas contratacións obxecto de subvención, se suplan carencias ben identificadas para o desenvolvemento da actividade empresarial e o bo fin dela.
Esta subvención é incompatible, para o mesmo traballador ou traballadora, coa establecida na base cuarta, e é compatible, se é o caso, coas bonificacións de cotas á Seguridade Social previstas na normativa estatal, sen que ambos os dous beneficios poidan superar o 60 por cento do custo salarial anual.
O prazo de presentación de solicitudes da subvención para a contratación de expertos ou expertas técnicos/as de alta cualificación será de dous meses desde a data da alta no correspondente réxime da Seguridade Social. Non obstante, deberá ser respectado o prazo xeral establecido no artigo 4º.2 desta orde, aínda que nesta data non transcorresen dous meses desde a data de alta na Seguridade Social.
Sexta.-Apoio á función xerencial.
1. Para o acompañamento na instalación da empresa, poderase financiar o apoio ás funcións xerenciais para axudar á persoa promotora ou empresario/a na toma de decisións necesarias para o funcionamento da empresa. O dito apoio poderá consistir nas seguintes modalidades:
a) Axuda por titoría, entendéndose por tal o acompañamento técnico que unha persoa experta ou experta allea á empresa, persoa física ou xurídica que reúna garantías de solvencia e profesionalidade, lle preste á persoa promotora ou empresario/a nas súas actividades xerenciais durante un prazo de tempo determinado.
b) Axuda por formación, que incluirá os cursos que a persoa promotora ou empresario/a poida recibir para obter e mellorar os seus coñecementos sobre a función xerencial.
c) Axuda pola realización externa de estudos e informes sobre a actividade para que a persoa promotora ou empresario/a poida dispoñer de mellor información sobre os bens ou servizos obxecto de produción, incluíndose nesta epígrafe os estudos de mercado, organización, comercialización, diagnose e outros de natureza análoga.
2. O gasto orixinado polo apoio á función xerencial deberá producirse no período establecido na base terceira, punto 2 e deberá ser efectivamente xustificado, mediante facturas e documentos bancarios acreditativos do seu pagamento, con anterioridade á finalización do período de xustificación establecido na resolución de concesión ou, de ser o caso, ata o 30 de novembro de 2008.
3. A contía da subvención de apoio á función xerencial, que se pagará por unha soa vez, será de ata o 75 por cento do custo dos servizos recibidos cun límite máximo de 12.000 euros polo conxunto das modalidades de asistencia técnica previstas.
4. As solicitudes de apoio á función xerencial deberanse presentar no prazo xeral establecido no artigo 4º.2 desta orde.
Sétima.-Subvención financeira.
1. A subvención financeira ten por finalidade promover a creación de postos de traballo, mediante a redución dos xuros de préstamos para financiar os investimentos en activo fixo que sexan necesarios para a creación e posta en marcha das empresas cualificadas como iniciativas de emprego. Non obstante, poderase destinar ata un 25 por cento do importe do préstamo para financiar o activo circulante.
2. Os préstamos, para seren subvencionables, deberán ser concedidos polas entidades financeiras que teñan subscrito convenio coa Consellería de Traballo, e deberán formalizarse no período comprendido entre o inicio da actividade e o 31 de outubro de 2008 ou, de ser o caso, no prazo específico establecido na resolución de concesión. En todo caso, a entidade beneficiaria debe acreditar o investimento en activo fixo sen incluír o imposto sobre o valor engadido ou, de ser o caso, os impostos indirectos equivalentes cando sexan susceptibles de recuperación ou compensación, e realizar tal investimento no período establecido na base terceira, punto 2 e, en todo caso, ata o 30 de novembro de 2008. Non se admitirá, para efectos da súa xustificación, a adquisición de bens usados con cargo ao préstamo obxecto da axuda, agás no suposto de traspaso de negocio.
3. Esta subvención, pagadoira dunha soa vez, será equivalente á redución de ata seis puntos do tipo de xuro fixado pola entidade financeira que conceda o préstamo, calculada sobre os seus oito primeiros anos de vixencia sen que en ningún caso o tipo de xuro que deba satisfacer o beneficiario, despois de calculada a subsidiación, poida resultar inferior a un punto. A contía calcularase como se a subvención se devengase cada ano de duración do préstamo, incluído o posible período de carencia. O tipo de xuro poderá ser fixo ou variable, tomándose como referencia para o cálculo da subvención o tipo de xuro vixente na data da resolución da subvención, ou o vixente na data da sinatura do contrato do préstamo se esta é anterior.
4. Esta subvención ten como límite a contía máxima de 5.100 euros por emprego estable creado para persoas desempregadas ata o 15 de setembro de 2008, segundo o previsto na base terceira 3 e na base cuarta 1 deste anexo.
5. A solicitude da subvención financeira deberá presentarse nos tres meses seguintes ao inicio da actividade respectando, en todo caso, o prazo xeral establecido no artigo 4º.2 desta orde, aínda que non transcorresen os tres meses anteriormente citados.
Oitava.-Axuda para o inicio e posta en marcha da actividade.
1. Para que unha iniciativa de emprego poida beneficiarse da axuda prevista nesta base ten que supoñer, cando menos, a creación directa de emprego estable para unha persoa desempregada, segundo o previsto na base terceira 3 e na base cuarta 1 deste anexo.
2. Esta axuda consistirá nunha subvención de ata un 60 por cento dos gastos necesarios para o inicio e a posta en marcha da actividade. O importe máximo desta axuda determinarase en atención ao número de postos de traballo estables que se van crear ata o 15 de setembro de 2008, de acordo coa seguinte escala:
-De 1 a 2 postos de traballo: 18.000 euros.
-De 3 a 10 postos de traballo: 30.000 euros.
-De 11 a 20 postos de traballo: 42.000 euros.
-21 ou máis postos de traballo: 54.000 euros.
O importe da axuda non poderá superar a contía de 6.000 euros por posto de traballo estable creado, agás no suposto de que sexa ocupado por un mozo ou moza menor de 30 anos ou por unha muller, que poderá acadar a contía de 9.000 euros. Este límite máximo por posto de traballo poderá ser excepcionado no caso das iniciativas de emprego rural sempre que a dita excepción estea amparada na propia definición e características do plan de actuación sectorial correspondente.
3. Esta axuda irá destinada a sufragar os gastos necesarios derivados da posta en marcha da actividade e do funcionamento da empresa, que se produzan antes de que transcorra un ano desde o inicio da súa actividade, sempre que se realicen no período establecido na base terceira, punto 2, e sexan efectivamente xustificados, mediante facturas e documentos bancarios acreditativos do seu pagamento, con anterioridade á finalización do período de xustificación establecido na resolución de concesión ou, de ser o caso, ata o 30 de novembro de 2008.
Os gastos subvencionables serán os gastos de constitución da empresa, a compra de mercadorías, materias primas e outros aprovisionamentos, arrendamento do local e maquinaria, man de obra empregada na reforma ou adecuación do local, gastos do seguro do local, publicidade e subministracións.
En ningún caso serán subvencionables, a través da axuda regulada nesta base, os gastos que poidan ser considerados como investimento en activo fixo.
4. As solicitudes de axuda para o inicio e posta en marcha da actividade deberán presentarse no prazo xeral establecido no artigo 4º.2 desta orde.
Novena.-Actividades vinculadas aos novos viveiros de emprego.
1. As empresas cualificadas como iniciativas de emprego terán dereito a un incremento do 10 por cento da contía das subvencións reguladas nesta orde, cando a súa actividade produtiva principal se inscriba dentro dos ámbitos dos novos viveiros de emprego que a continuación se relacionan:
a) Servizos da vida diaria:
-Os servizos a domicilio (preparación e distribución de comidas a domicilio; acompañamento e prestación doutros servizos a persoas maiores no seu domicilio; servizos a persoas enfermas no seu domicilio; servizos de limpeza e pasada de ferro; servizos administrativos).
-Coidado dos nenos e nenas (coidado e educación de nenos e nenas por debaixo da idade escolar, actividades deportivas, recreativas e culturais para nenos e nenas en idade escolar).
-Novas tecnoloxías da información e da comunicación (como servizos a particulares no eido da cultura, da saúde, da comunicación, do lecer, como telemedicina, formación a distancia, teletraballo; servizos ás empresas: información económica, servizos comerciais, contabilidade a distancia, asistencia especializada, ou como servizos públicos: teleservizos, acceso a bases de datos, servizos administrativos de información).
-Axuda para a inserción da mocidade en dificultades e con desarraigamento social (axudas nos deberes escolares; centros de inserción profesional; educación na rúa; empresas de inserción).
b) Servizos de mellora do marco de vida:
-Mellora da vivenda (rehabilitación de vivendas deterioradas; mantemento das vivendas).
-A seguranza (servizos de vixilancia e acollida; instalación de materiais de seguranza; aparcadoiros; televixilancia).
-Transportes colectivos locais (novas formas de organización dos transportes colectivos; servizos especializados con determinados colectivos de persoas usuarias).
-A revalorización dos espazos públicos urbanos (rehabilitación de espazos públicos e barrios; mantemento de espazos públicos; iniciativas económicas e comerciais en zonas vellas das cidades).
-Os comercios de proximidade (comercios en zonas rurais; comercios nos barrios urbanos non céntricos; puntos comerciais multiservizo en zonas desfavorecidas).
c) Servizos culturais e de lecer:
-O turismo (turismo rural e cultural e outros novos fenómenos turísticos; servizo de acompañamento e acollida turística; novos servizos turísticos telemáticos).
-O sector audiovisual (produción e distribución de películas; produción e distribución de emisións televisivas; televisión interactiva; acceso a distancia a bibliotecas e museos).
-A valorización do patrimonio cultural (creación e restauración de lugares de interese cultural; servizos de difusión da cultura e acollida turística).
-O desenvolvemento cultural local (actividades de valorización dos recursos e actividades culturais locais como música, folclore, teatro, gastronomía, artesanía).
d) Servizos de ambiente:
-A xestión dos residuos (recollida selectiva e tratamento dos residuos; actividades de investigación para a reutilización dos materiais recuperados; novas técnicas de automatización do tratamento dos residuos).
-A xestión da auga (realización e xestión de infraestruturas de xestión da auga; servizos de investigación tecnolóxica e transferencia de saber facer; asistencia á xestión de infraestruturas locais; explotación turística e deportiva das reservas hidráulicas).
-A protección e o mantemento das zonas naturais (actividades de protección e mantemento das zonas rurais; actividades de investigación agronómica; creación e xestión de parques e reservas naturais).
-A normativa, o control da contaminación e as instalacións correspondentes (produción de bens e servizos ligados a tecnoloxías menos contaminantes; desenvolvemento e aplicación de novas tecnoloxías de economía da enerxía; mellora da xestión dos sistemas de control da contaminación e o ruído).
2. O incremento do 10 por cento establecido no punto anterior, en todos os tipos de axuda previstos nesta orde, aplicarase sobre o importe que correspondería de tratarse doutra actividade, con independencia de que, como consecuencia da aplicación do incremento, se superen ou non os límites porcentuais ou cuantitativos previstos para cada tipo de axuda.
Décima.-Incremento dos incentivos.
As contías das axudas reguladas nas bases cuarta, sétima e oitava e, se é o caso, co incremento establecido no artigo 9º desta orde, incrementaranse nun 10 por cento, nos casos de persoas desempregadas en que, téndose en conta para o cálculo da subvención, no momento da súa alta no correspondente réxime da Seguridade Social, concorran algunhas das seguintes circunstancias:
a) Traballadores e traballadoras desempregados/as procedentes de empresas en crise, aqueles traballadores e traballadoras cuxa relación laboral se extinga por algunha das causas económicas, técnicas, organizativas ou de produción, ben a través do procedemento de regulación de emprego establecido nos artigos 51 e 57 bis do Estatuto dos traballadores, ou ben cando a extinción do contrato de traballo sexa polas causas obxectivas previstas no artigo 52 c) do Estatuto dos traballadores.
b) Persoas desempregadas en situación ou en risco de exclusión social pertencentes a algún dos seguintes colectivos:
-Persoas perceptoras da renda de integración social de Galicia ou aqueles que non poidan acceder a ela, ben por falta do período exixido de residencia ou empadroamento, ou ben por ter esgotado o período máximo de percepción legalmente establecido, ou membros da súa unidade familiar en desemprego.
-Persoas que participen ou participasen en procesos de rehabilitación ou reinserción social de drogodependentes coa debida acreditación ou autorización.
-Internos e internas de centros penitenciarios cuxa situación penitenciaria lles permita acceder a un emprego, así como liberados/as condicionais ou ex-reclusos/as que non tivesen antes un primeiro emprego fixo remunerado tras un período de privación de liberdade.
-Mulleres procedentes de casas de acollida que presenten problemas adicionais de inserción ou reinserción laboral.
-As persoas que teñan acreditada pola Administración competente a condición de vítima de violencia doméstica por parte dalgún membro da unidade familiar de convivencia.
-Mulleres que abandonasen o exercicio da prostitución e se incorporen ao mercado laboral e transexuais ou en proceso de reasignación sexual.
-Menores internos/as incluídos/as no ámbito de aplicación da Lei orgánica 5/2000, do 12 de xaneiro, reguladora da responsabilidade penal dos menores, cuxa situación lles permita acceder a un emprego, así como os que estean en situación de liberdade vixiada e os ex-reclusos/as.
-Mozos e mozas que estean ou estivesen ata a súa maioría de idade baixo a tutela ou garda da Administración autonómica.
-Traballadores e traballadoras inmigrantes que pasen a ser residentes da comunidade cuxas características condicionen a súa integración social.
-Emigrantes retornados/as con graves necesidades persoais ou familiares.
-Persoas que formen parte de colectivos ou minorías cuxas características poidan condicionar as súas posibilidades de integración social.
Estes incrementos aplicaranse con independencia de que, como consecuencia da súa aplicación, se superen ou non os límites porcentuais ou cuantitativos previstos para cada tipo de axuda.
Décimo primeira.-Documentación.
As solicitudes deberán presentarse nos modelos normalizados que figuran como anexos numéricos desta orde e deberán ir acompañadas, ademais da documentación común establecida no artigo 5º da orde, do orixinal ou fotocopia compulsada da documentación, xeral e específica, que se relaciona:
1. Documentación común para todos os tipos de axuda:
a) De tratarse de persoa xurídica, escritura de constitución e inscrición no Rexistro Mercantil ou, se é o caso, no Rexistro de Cooperativas, alta no imposto de actividades económicas ou, de ser o caso, alta no censo de obrigados tributarios no Ministerio de Economía e Facenda.
b) Se é o caso, documentos acreditativos das circunstancias que determinen a pertenza aos colectivos establecidos na base décima deste anexo.
2. Documentación específica:
a) Subvención á creación directa de emprego estable:
-Declaración do número de empregos estables de carácter indefinido ocupados por colectivos beneficiarios e relación nominal deles, con indicación da data de incorporación efectiva (segundo o modelo anexo III-A).
-Copia simple do DNI e documentos acreditativos do tempo de permanencia en situación de desemprego segundo os datos do informe da vida laboral da Tesouraría Xeral da Seguridade Social actualizados na data de alta na Seguridade Social.
-Documentos acreditativos da incorporación efectiva con carácter indefinido e altas no correspondente réxime da Seguridade Social.
-Declaración da empresa en que se fagan constar os custos salariais totais anuais de cada traballador polo que se solicita subvención.
b) Subvención para a contratación de expertos técnicos de alta cualificación.
-Memoria descritiva da necesidade da contratación de expertos/as, número e perfís profesionais deles, funcións que van realizar en relación coas categorías profesionais e custos laborais totais.
-Contratos de traballo e altas na Seguridade Social.
-Declaración da empresa en que se fagan constar os custos salariais totais anuais de cada traballador e de cada traballadora polo que se solicita subvención e recibos dos salarios xa aboados á data da solicitude e TC1 e TC2 dos meses xa ingresados.
c) Subvención ao apoio á función xerencial:
-Memoria descritiva da medida de apoio solicitada en que consten, entre outros, a xustificación da súa necesidade para o desenvolvemento da actividade empresarial e o orzamento desagregado por conceptos, a proposta dos servizos que se van desenvolver e o calendario previsto para súa realización, así como a conformidade da empresa, entidade ou persoa física que vai prestar o apoio e a aceptación do solicitante.
-Documentación acreditativa da solvencia profesional da empresa, entidade física ou xurídica, que prestará ou xa prestase o servizo de apoio.
-De ser o caso, facturas efectivamente aboadas coa súa correspondente xustificación bancaria do pagamento das medidas de apoio xa recibidas á data da solicitude.
d) Subvención financeira:
-Memoria económica do proxecto que inclúa o orzamento de investimentos e o plan de financiamento en relación coa finalidade ou obxecto da subvención.
-Contrato de préstamo ou, no seu defecto, compromiso da entidade financeira sobre a concesión do préstamo, en que figuren as características e se faga constar que a operación se acolle ao convenio subscrito para tal fin (segundo o modelo do anexo V).
-Plan de investimentos xunto coas facturas pro forma ou orzamentos dos activos fixos e, se é o caso, facturas efectivamente aboadas á data da solicitude dos investimentos en activos fixos que se financian co préstamo.
-Declaración do número de empregos estables que se crearán ata o 15 de setembro de 2008 e relación nominal das persoas que os vaian ocupar, con indicación daqueles polos que se solicita a subvención (segundo o modelo anexo III-A).
e) Axuda para o inicio e a posta en marcha da actividade:
-Memoria descritiva da actividade e orzamento dos gastos necesarios para o inicio e a posta en marcha da actividade, con indicación daqueles aos que se vai destinar a subvención, así como das fontes de financiamento.
-Declaración do número de postos de traballo estables que se crearán ata o 15 de setembro de 2008 e relación nominal das persoas que os vaian ocupar, con indicación daquelas polos cales se solicita a subvención (segundo o modelo anexo III-A).
-De ser o caso, facturas efectivamente aboadas co seu correspondente xustificación bancaria do pagamento dos gastos obxecto de subvención.
Décimo segunda.-Xustificación do pagamento.
1. De non achegarse con anterioridade, o pagamento das axudas quedará condicionado á presentación do orixinal ou copia compulsada, no prazo, nos termos e na forma que se estableza na resolución de concesión, da documentación que se exixa de forma expresa nela, entre a que deberá figurar, xunto coa establecida no artigo 9º punto 7 da orde, a relacionada nos puntos seguintes:
A. Documentación xeral para todos os tipos de axuda:
-Documentación xustificativa para acreditar o cumprimento da actividade para a que se concedeu a subvención segundo o tipo de axuda.
B. Documentación específica:
a) Subvención ao apoio á función xerencial:
-Facturas da empresa, entidade ou persoa física, e documentos bancarios acreditativos do efectivo pagamento do servizo recibido.
-Informe escrito da actuación de apoio desenvolvida e, para o caso de consistir na elaboración dun estudo de mercado ou similar, presentarase copia del.
-Certificación da empresa, entidade ou persoa física, da finalización do servizo de apoio prestado, coa aceptación ou conformidade da empresa solicitante cos servizos recibidos.
b) Subvención financeira:
-Copia do contrato de préstamo, de non se xuntar á solicitude.
-Documentos acreditativos da incorporación e alta no correspondente réxime da Seguridade Social das persoas que se incorporan á empresa para ocupar os empregos estables creados tidos en conta para o cálculo da subvención.
-Copia simple do DNI e documentos acreditativos do tempo de permanencia en situación de desemprego segundo os datos do informe da vida laboral da Tesouraría Xeral da Seguridade Social das persoas incorporadas á empresa para ocupar os empregos estables creados tidos en conta para o cálculo da subvención.
c) Axuda para o inicio e posta en marcha da actividade:
-Documentación xustificativa da realización dos gastos imputados á subvención, mediante facturas e documentos bancarios acreditativos do seu efectivo pagamento.
-Documentos acreditativos da incorporación e alta no correspondente réxime da Seguridade Social dos traballadores e traballadoras que ocupen os empregos estables creados tidos en conta para o cálculo da subvención.
-DNI e documentos acreditativos do tempo de permanencia en situación de desemprego segundo os datos do informe da vida laboral da Tesouraría Xeral da Seguridade Social dos traballadores e traballadoras que ocupen os empregos estables creados tidos en conta para o cálculo da subvención.
2. Malia o sinalado na base décimo primeira e no parágrafo anterior desta base, a documentación exixida para a fase de pagamento, común e específica, poderá presentarse xunto coa solicitude á opción do interesado. Neste suposto poderán tramitarse conxuntamente a concesión e o pagamento da axuda.
3. Cando concorran varias axudas ou subvencións só será necesario presentar unha vez a documentación coincidente, tanto na fase de solicitude coma na de xustificación do pagamento.
4. As persoas ou entidades beneficiarias deberán presentar a documentación xustificativa para o pagamento sinalado no punto 1 desta base no prazo establecido na resolución de concesión ou, de ser o caso, ata o 30 de novembro de 2008. Excepcionalmente este prazo poderá ser prorrogado en 15 días de forma extraordinaria e debidamente xustificado.
Incompatibilidades e obrigas
Décimo terceira.-Incompatibilidades e concorrencia.
1. Non se poderán imputar os mesmos gastos aos distintos tipos de axuda previstos neste programa.
2. As subvencións reguladas neste anexo serán incompatibles coas axudas establecidas nos programas de apoio a iniciativas de emprego de base tecnolóxica, de promoción do emprego autónomo, de integración laboral das persoas con discapacidade en centros especiais de emprego, así como no programa de fomento do emprego en cooperativas e sociedades laborais, agás que se trate da axuda para o acceso á condición de socio ou socia traballador/a dunha cooperativa de traballo asociado, convocados pola Consellería de Traballo.
3. A axuda á creación directa de emprego estable e a subvención por asistencia técnica para a contratación de expertos técnicos de alta cualificación serán incompatibles coas establecidas nos diferentes programas de fomento da contratación por conta allea convocados pola Consellería de Traballo. Os ditos incentivos serán compatibles, de ser o caso, coas axudas ou bonificacións ás cotizacións á Seguridade Social.
Décimo cuarta.-Obrigas das persoas ou entidades beneficiarias.
1. Realizar a actividade que fundamente a concesión da axuda ou subvención durante un tempo mínimo de tres anos, salvo cesamento por causas alleas á súa vontade, o que deberá acreditar de maneira que faga fe.
2. As empresas beneficiarias destas subvencións deberán cumprir, respecto dos distintos tipos de axuda, as seguintes obrigas:
a) Subvencións á creación directa de emprego estable: cando no período de tres anos desde a data da incorporación á empresa, se produza o cesamento dalgún traballador ou traballadora polo que se concedeu a subvención, a empresa beneficiaria está obrigada a cubrir a vacante no prazo dun mes, polo menos, en tempo de dedicación igual ao anterior, debendo pertencer o novo traballador ou traballadora a algún dos colectivos de persoas beneficiarias deste programa, polo que se poida conceder unha subvención por importe igual ou superior ao da persoa que causase baixa, o que deberá serlle comunicado ao órgano que concedeu a axuda dentro dos 20 días seguintes ao da substitución. Esta nova incorporación non dará lugar, en ningún caso, a unha nova axuda.
As empresas beneficiarias, co fin de garantiren o mantemento dos postos de traballo estables creados que fosen obxecto de subvención, deberán presentar dentro do primeiro trimestre de cada ano unha relación da variación das altas e baixas do persoal adscrito. Esta obriga manterase durante os tres anos seguintes a aquel en que se concedeu a axuda ou subvención.
b) Subvencións para a contratación de expertos técnicos de alta cualificación: as empresas deberán manter no seu cadro de persoal a persoa experta técnica contratada, como mínimo, polo tempo subvencionado, e se se produce o cesamento do traballador ou traballadora, a empresa beneficiaria está obrigada a cubrir a vacante no prazo dun mes, polo menos, en tempo de dedicación igual ao anterior, o que deberá serlle comunicado ao órgano que concedeu a axuda dentro dos 20 días seguintes ao da substitución. Esta nova incorporación non dará lugar, en ningún caso, a unha nova axuda.
Ademais, deberán presentar no prazo de dous meses desde a finalización do período subvencionado:
-Unha memoria das actividades realizadas polos expertos ou expertas.
-Recibos dos salarios e boletíns de cotización á Seguridade Social (TC2) dos expertos e expertas técnicos/as, correspondentes ao período subvencionado.
Décimo quinta.-Reintegro.
1. No caso de incumprimento, salvo que se acrediten causas alleas á vontade do beneficiario, respecto da obriga establecida na base 14.1, de manter a actividade empresarial durante alomenos tres anos, e sempre que o cumprimento se aproxime de forma significativa ao cumprimento total, entendendo como tal ter mantido a actividade durante alomenos dous anos e o beneficiario acredite unha actuación inequivocamente tendente á satisfacción dos seus compromisos, procederá o reintegro das subvencións percibidas, de forma proporcional ao tempo que falte para o cumprimento dos tres anos.
2. Entenderase que se produce un incumprimento parcial e, polo tanto, procederá o reintegro parcial das axudas pola persoa traballadora da que se trate, cando a empresa beneficiaria incumpra a obriga establecida na base décimo cuarta punto 2 letra a), por cada contratación subvencionada e non substituída conforme o establecido na antedita base. Tamén procederá o reintegro parcial pola diferenza cando o traballador substituto sexa dun colectivo diferente ao substituído e lle correspondese unha subvención inicial inferior.
3. No suposto da subvención financeira entenderase que se produce un incumprimento total cando o préstamo se cancele antes de transcorrer dous anos contados desde a data da formalización do préstamo, e parcial cando, transcorridos os dous anos, o beneficiario solicite autorización ao órgano concedente para a súa cancelación e os xuros devengados sexan inferiores á subvención concedida.
ANEXO B
Programa de fomento das iniciativas emprendedoras e de emprego
Ámbito e réxime das axudas
Primeira.-Finalidade.
O programa de fomento das iniciativas emprendedoras e de emprego ten por finalidade xerar emprego estable, principalmente de mozos e mulleres, apoiando e dinamizando o desenvolvemento de novas iniciativas empresariais promovidas por persoas desempregadas con especial atención aos concellos do rural galego, establecendo como preferentes aquelas promovidas e/ou que xeren emprego para demandantes procedentes dos sectores da construción, inmobiliario e afíns.
Segunda.-Entidades beneficiarias.
Poderán ser beneficiarias das axudas previstas neste programa as empresas privadas, calquera que sexa a forma xurídica que adopten, agás as persoas físicas, comunidades de bens, sociedades civís, sociedades cooperativas e sociedades laborais, sempre que cumpran as condicións e os requisitos establecidos neste anexo para cada tipo de axuda e nas que concorran, na data do seu inicio de actividade, as seguintes circunstancias:
a) Que sexan empresas de nova creación
b) Que sexan viables técnica, económica e financeiramente.
c) Que xeren emprego estable para persoas desempregadas.
d) Que teñan o seu domicilio social, fiscal e o seu centro de traballo nun concello de Galicia.
e) Que sexan promovidas, como máximo, por cinco persoas e que entre os/as socios/as promotores/as non figure ningunha persoa xurídica.
f) Que a empresa teña un capital social máximo de 120.202 euros.
g) Que a maioría do seu capital social (participacións sociais) sexa de titularidade dos promotores e promotoras que sexan persoas desempregadas que creen o seu propio posto de traballo na empresa.
Terceira.-Definicións.
Para os efectos deste programa entenderase por:
a) Persoas desempregadas: as que figuren inscritas como demandantes de emprego no Servizo Público de Emprego e que, pola súa vez, carezan de ocupación segundo o informe da vida laboral da Tesouraría Xeral da Seguridade Social na data da súa alta no correspondente réxime da Seguridade Social.
b) Empregos subvencionables: os postos de traballo creados con carácter estables e que sexan ocupados por persoas desempregadas, incluídos os dos promotores e promotoras.
c) Socios promotores: os que figuren como tales nos estatutos sociais.
d) Empresas de nova creación: aquelas que inicien a actividade empresarial desde a data do 16 de setembro de 2007.
e) Inicio de actividade empresarial: a data en que se cause alta no imposto de actividades económicas ou, de ser o caso, desde a data de alta no censo de obrigados tributarios do Ministerio de Economía e Facenda.
f) Periodo subvencionable: poderán ser obxecto de subvención ao abeiro do presente programa as actuacións subvencionables que, cumprindo os requisitos de cada tipo de axuda, se desenvolvesen desde o 16 de setembro de 2007.
g) Concello rural: aquel que teña unha poboación de menos de 20.000 habitantes. Para computar o número de habitantes dos concellos galegos, tomarase como referencia as cifras de poboación referidas ao 1 de xaneiro de 2007, resultantes da revisión do padrón municipal, publicadas polo Instituto Nacional de Estatística e declaradas oficiais mediante o Real decreto 1683/2007, do 14 de decembro (BOE nº 311, do 28 de decembro).
Tipos de axuda
Cuarta.-Tipos de axuda.
1. O programa de fomento das iniciativas emprendedoras e de emprego (I+E+E) inclúe os seguintes tipos de axudas:
a) Subvención á xeración de emprego estable.
b) Subvención financeira.
c) Subvención para asistencia técnica.
d) Subvención para o inicio da actividade.
e) Subvención para a conciliación da vida profesional e persoal dos promotores.
Quinta.-Subvención á xeración de emprego estable.
1. A creación de postos de traballo estables de carácter indefinido, incluídos os dos propios promotores e promotoras, que sexan ocupados por persoas desempregadas incentivaranse, ata un máximo de dez, cada un deles cunha subvención de 3.000 euros. A subvención incrementarase no suposto dunha muller desempregada ata 4.000 euros. Estes incentivos xerais terán un incremento de 500 euros no suposto dun mozo ou dunha moza desempregada menor de 30 anos. Para o suposto dunha persoa desempregada con discapacidade, a subvención acadará a contía de 6.000 euros.
Cando a dedicación sexa a tempo parcial, as contías destes incentivos serán proporcionais ao tempo efectivo de traballo, en función da xornada a tempo completo establecida no convenio colectivo de aplicación ou, no seu defecto, na xornada ordinaria legal.
2. Cando se trate de contratacións indefinidas de traballadores ou traballadoras por conta allea, esta axuda, de ser o caso, será compatible coas bonificacións á Seguridade Social previstas na normativa estatal, sen que ambos os dous beneficios poidan superar o 60 por cento do custo salarial anual correspondente ao contrato obxecto de subvención.
3. Non se poderá conceder esta axuda cando se trate de traballadores ou traballadoras que prestasen servizos na mesma empresa en virtude dun contrato de carácter temporal.
4. Poderán ser obxecto desta subvención os postos de traballo estables de carácter indefinido creados ata o 15 de setembro de 2008.
5. O prazo de presentación de solicitudes será de dous meses desde a data da alta no correspondente réxime da Seguridade Social. Non obstante, deberá ser respectado o prazo xeral establecido no artigo 4º.2 desta orde, aínda que nesta data non transcorresen dous meses desde a data de alta na Seguridade Social.
Sexta.-Subvención financeira.
1. A subvención financeira ten por finalidade favorecer a creación de postos de traballo, mediante a redución dos xuros de préstamos para financiar os investimentos en activo fixo que sexan necesarios para a creación e posta en marcha destas empresas. Non obstante, poderase destinar ata un 25 por cento do importe do préstamo para financiar o activo circulante.
Os préstamos, para seren subvencionados, deberán ser concedidos por entidades financeiras que teñan subscrito un convenio, para tal fin, coa Consellería de Traballo, e deberán formalizarse no período comprendido entre o inicio da actividade e o 31 de outubro de 2008 ou, de ser o caso, no prazo específico establecido na resolución de concesión. En todo caso, a entidade beneficiaria debe acreditar o investimento en activo fixo sen incluír o imposto sobre o valor engadido ou, de ser o caso, os impostos indirectos equivalentes cando sexan susceptibles de recuperación ou compensación, e realizar ese investimento no período comprendido entre o inicio de actividade e ata o 30 de novembro de 2008. Non se admitirá, para efectos da súa xustificación, a adquisición de bens usados con cargo ao préstamo obxecto da axuda, agás no suposto de traspaso de negocios.
2. Esta axuda, pagadoira dunha soa vez, será como máximo o equivalente á redución de ata seis puntos do xuro fixado pola entidade de crédito que conceda o préstamo calculada sobre os oito primeiros anos da súa vixencia do mesmo sen que, en ningún caso, o tipo de xuro que deba satisfacer a persoa ou entidade beneficiaria, despois de calculada a subsidiación, poida resultar inferior a un punto. A contía calcularase como se a subvención se devengase cada ano de duración do préstamo, incluído o posible período de carencia. O tipo de xuro poderá ser fixo ou variable, tomándose como referencia para o cálculo da subvención na data da resolución da subvención, ou o vixente na data da sinatura do contrato do préstamo se esta é anterior.
3. Esta subvención terá como límite máximo as contías establecidas na base quinta deste anexo para cada colectivo. Para os efectos do cálculo da contía desta axuda, só se terán en conta os postos de traballo creados ata o 15 de setembro de 2008.
4. A solicitude da subvención financeira deberá presentarse nos tres meses seguintes ao inicio da actividade respectando, en todo caso, o prazo xeral establecido no artigo 4º.2 desta orde, aínda que non transcorresen os tres meses anteriormente citados.
Sétima.-Subvención para asistencia técnica.
1. Para axudar á persoa promotora ou empresario/a na toma de decisións necesarias para o funcionamento da empresa poderase financiar a asistencia técnica necesaria, que poderá consistir nas seguintes modalidades:
a) Axuda por formación, que incluirá os cursos que a persoa promotora poida recibir para obter e mellorar os seus coñecementos sobre a función xerencial.
b) Axuda pola realización externa de estudos e informes sobre a actividade para que a persoa promotora ou empresario/a poida dispoñer de mellor información sobre os bens ou servizos obxecto de produción, incluíndose nesta epígrafe os estudos de mercado, organización, comercialización, diagnose e outros de natureza análoga.
2. O gasto orixinado pola asistencia técnica deberá producirse no período subvencionable e deberá ser efectivamente xustificado, mediante facturas e documentos bancarios acreditativos do seu pagamento, con anterioridade á finalización do período de xustificación establecido na resolución de concesión, ou, de ser o caso, ata o 30 de novembro de 2008.
3. A contía da subvención, que se poderá solicitar unha soa vez, será de ata o 75 por cento do custo dos servizos recibidos, cun límite máximo de 12.000 euros polo conxunto das modalidades de asistencia técnica previstas.
4. As solicitudes de subvención para asistencia técnica deberanse presentar no prazo xeral establecido no artigo 4º.2 desta orde.
Oitava.-Subvención para o inicio da actividade.
1. Poderá concederse para o financiamento dos primeiros gastos da actividade unha subvención de 2.400 euros por cada emprego subvencionable, ata un máximo de dez.
2. A través desta axuda, que se concederá por unha soa vez, serán subvencionables os gastos realizados con posterioridade ao inicio da actividade empresarial e xustificados ata o 30 de novembro de 2008 nos seguintes conceptos: gastos de constitución da empresa, compra de mercadorías, materias primas e outros aprovisionamentos, arrendamento do local e maquinaria, man de obra empregada na reforma ou adecuación do local, gastos do seguro do local, publicidade e subministracións. Os gastos poderán ser computados, sempre que as facturas estean estendidas a nome da entidade solicitante, e non sexan emitidas por algún dos promotores da empresa. Exclúense así mesmo os impostos e os gastos referidos aos domicilios particulares dalgún dos promotores.
3. As solicitudes de axuda para o inicio da actividade deberán presentarse no prazo xeral establecido no artigo 4º.2 desta orde.
Novena.-Subvención para a conciliación da vida profesional e persoal dos promotores.
1. Co obxecto de favorecer a conciliación da vida laboral e familiar das persoas emprendedoras concederase unha subvención do 75 por cento do custo dos servizos de gardería, ata un máximo 3.000 euros, para aqueles/as promotores/as que, sendo titulares dunha familia, teñan fillos/as menores de tres anos.
2. Poderán ser beneficiarias destas axudas as empresas polos promotores ou promotoras que, obtendo a subvención establecida na base quinta deste anexo, sexan titulares de familias monoparentais ou na que os dous cónxuxes realicen unha actividade laboral e estean dados de alta no correspondente réxime da Seguridade Social.
3. Serán subvencionables os gastos da gardería correspondentes aos tres meses anteriores ao inicio de actividade, sempre que estean dentro do período subvencionable e ata o mes de novembro de 2008.
4. As solicitudes de axuda para a conciliación da vida laboral e familiar deberán presentarse no prazo xeral establecido no artigo 4º.2 desta orde.
Décima.-Incremento dos incentivos.
As contías máximas das axudas do programa regulado neste anexo incrementaranse nun 20 por cento, nos casos de que a empresa teña o seu domicilio social e centro de traballo nun concello rural.
Procedemento
Décimo primeira.-Documentación.
As solicitudes deberán presentarse nos modelos normalizados que figuran como anexos numéricos desta orde e deberán ir acompañadas, ademais da documentación común establecida no artigo 5º desta orde, do orixinal ou fotocopia compulsada da documentación, xeral e específica, que se relaciona:
1. Documentación xeral para todos os tipos de axuda:
a) Escritura de constitución e inscrición no Rexistro Mercantil, alta no imposto de actividades económicas ou, de ser o caso, alta no censo de obrigados tributarios no Ministerio de Economía e Facenda.
b) Memoria económica e descritiva do proxecto empresarial, asinada polo representante da empresa, que deberá conter os datos de identificación e descrición da actividade, o curriculum dos promotores, o número de empregos creados e que se crearán, os aspectos técnicos de produción e comercialización, o orzamento de investimento e o plan de financiamento que acredite a viabilidade da iniciativa empresarial.
2. Documentación específica:
a) Subvención á xeración de emprego estable:
-Declaración do número de empregos estables de carácter indefinido ocupados por colectivos beneficiarios e relación nominal deles, con indicación da data de incorporación efectiva (segundo o modelo anexo III-B).
-Copia simple do DNI e documentos acreditativos do tempo de permanencia en situación de desemprego segundo os datos do informe da vida laboral da Tesouraría Xeral da Seguridade Social actualizados na data de alta na Seguridade Social das persoas polas que se solicita subvención.
-Documentos acreditativos da incorporación efectiva con carácter indefinido e altas no correspondente réxime da Seguridade Social.
-Declaración da empresa en que se fagan constar os custos salariais totais anuais de cada traballador/a polo/a que se solicita subvención.
b) Subvención financeira:
-Contrato de préstamo ou, no seu defecto, compromiso da entidade financeira sobre a concesión do préstamo, en que figuren as características e se faga constar que a operación se acolle ao convenio subscrito para tal fin (segundo o modelo do anexo V).
-Plan de investimentos xunto coas facturas pro forma ou orzamentos dos activos fixos e, se é o caso, facturas efectivamente aboadas á data da solicitude dos investimentos en activos fixos que se financien co préstamo.
-Declaración do número de empregos estables que se crearán ata o 15 de setembro de 2008 e relación nominal das persoas que os vaian ocupar, con indicación daqueles polos que se solicita a subvención (segundo o modelo anexo III-B).
c) Subvención para asistencia técnica:
-Memoria descritiva da medida de apoio solicitada en que consten, entre outros, a xustificación da súa necesidade para o desenvolvemento da actividade empresarial e o orzamento desagregado por conceptos, a proposta dos servizos que se van desenvolver e o calendario previsto para súa realización, así como a conformidade da empresa, entidade ou persoa física que vai prestar o apoio e a aceptación do solicitante.
-Documentación acreditativa da solvencia profesional da empresa, entidade física ou xurídica, que prestase ou prestará o servizo de apoio.
-De ser o caso, facturas efectivamente aboadas coa súa correspondente xustificación bancaria do pagamento das medidas de apoio xa recibidas na data da solicitude.
d) Axuda para o inicio de actividade:
-Orzamento dos gastos necesarios para o inicio e a posta en marcha da actividade, con indicación daqueles a que se vai destinar a subvención, así como das fontes de financiamento.
-Declaración do número de postos de traballo estables que se crearán ata o 15 de setembro de 2008 e relación nominal das persoas que os vaian ocupar, con indicación daquelas polos cales se solicita a subvención (segundo o modelo anexo III-B ).
-De ser o caso, facturas efectivamente aboadas coa súa correspondente xustificación bancaria do pagamento dos gastos obxecto de subvención.
e) Subvención para a conciliación da vida profesional e persoal dos promotores:
-Libro de familia co nome das persoas titulares da familia e dos fillos e fillas menores de tres anos. De ser o caso, documentos acreditativos do carácter monoparental da familia.
-Documento acreditativo do custo da mensualidade da gardería.
Décimo segunda.-Xustificación do pagamento.
1. De non achegarse con anterioridade, o pagamento das axudas quedará condicionado á presentación do orixinal ou copia compulsada, no prazo, nos termos e na forma que se estableza na resolución de concesión, da documentación que se exixa de forma expresa nela, entre a que deberá figurar, xunto coa establecida no artigo 9º punto 7 da orde, a relacionada nos puntos seguintes:
A. Documentación xeral para todos os tipos de axuda:
-Documentación xustificativa para acreditar o cumprimento da actividade para a que se concedeu a subvención segundo o tipo de axuda.
B. Documentación específica:
a) Subvención financeira:
-Copia do contrato de préstamo, de non se xuntar á solicitude.
-Facturas xustificativas da realización do investimento en activo fixo e documento bancario acreditativo do seu pagamento.
-DNI, documentos acreditativos da incorporación e alta no correspondente réxime da Seguridade Social e do tempo de permanencia en situación de desemprego segundo os datos do informe da vida laboral da Tesouraría Xeral da Seguridade Social das persoas que se incorporan á empresa para ocupar os empregos estables creados tidos en conta para o cálculo da subvención.
b) Subvención para asistencia técnica:
-Facturas da empresa, entidade ou persoa física, e documentos bancarios acreditativos do efectivo pagamento do servizo recibido.
-Informe escrito da actuación de apoio desenvolvida e, para o caso de consistir na elaboración dun estudo de mercado ou similar, presentarase copia del.
c) Axuda para o inicio e posta en marcha da actividade:
-Documentación xustificativa da realización dos gastos imputados á subvención, mediante facturas e documentos bancarios acreditativos do seu efectivo pagamento.
-Documentos acreditativos da incorporación e alta no correspondente réxime da Seguridade Social dos traballadores e traballadoras que ocupen os empregos estables creados tidos en conta para o cálculo da subvención.
-DNI e documentos acreditativos do tempo de permanencia en situación de desemprego segundo os datos do informe da vida laboral da Tesouraría Xeral da Seguridade Social dos traballadores e traballadoras que ocupen os empregos estables creados tidos en conta para o cálculo da subvención.
d) Subvención para a conciliación da vida profesional e persoal dos promotores:
-Documentación xustificativa da realización dos gastos imputados á subvención, mediante facturas e documentos bancarios acreditativos do seu efectivo pagamento.
-DNI e documentos acreditativos do tempo de permanencia en situación de desemprego segundo os datos do informe da vida laboral da Tesouraría Xeral da Seguridade Social dos promotores e promotoras tidos en conta para o cálculo da subvención.
2. Malia o sinalado na base décimo primeira e no parágrafo anterior desta base, a documentación exixida para a fase de pagamento, común e específica, poderá presentarse xunto coa solicitude á opción do interesado. Neste suposto poderán tramitarse conxuntamente a concesión e o pagamento da axuda.
3. Cando concorran varias axudas ou subvencións só será necesario presentar unha vez a documentación coincidente, tanto na fase de solicitude coma na de xustificación do pagamento.
4. As persoas ou entidades beneficiarias deberán presentar a documentación xustificativa para o pagamento sinalado no punto 1 desta base no prazo establecido na resolución de concesión ou, de ser o caso, ata o 30 de novembro de 2008. Excepcionalmente este prazo poderá ser prorrogado en 15 días de forma extraordinaria e debidamente xustificado.
Incompatibilidades e obrigas
Décimo terceira.-Incompatibilidades e concorrencia.
1. Non se poderán imputar os mesmos gastos aos distintos tipos de axuda previstos neste programa.
2. As subvencións reguladas neste anexo serán incompatibles coas axudas establecidas nos programas de apoio a iniciativas de emprego de base tecnolóxica e de integración laboral das persoas con discapacidade en centros especiais de emprego convocados pola Consellería de Traballo.
3. A axuda pola xeración de emprego estable será incompatible coas establecidas nos diferentes programas de fomento da contratación por conta allea convocados pola Consellería de Traballo. Os ditos incentivos serán compatibles, de ser o caso, coas axudas ou bonificacións ás cotizacións á Seguridade Social.
Décimo cuarta.-Obrigas das persoas ou entidades beneficiarias.
1. Realizar a actividade que fundamente a concesión da axuda ou subvención durante un tempo mínimo de tres anos, salvo cesamento por causas alleas a súa vontade, o que se deberá acreditar de maneira que faga fe.
2. A empresa beneficiaria da subvención á xeración de emprego estable, cando no período de tres anos desde a data da incorporación á empresa, se produza o cesamento dalgún traballador ou traballadora polo/a que se concedeu a subvención, está obrigada a cubrir a vacante no prazo dun mes, polo menos, en tempo de dedicación igual ao anterior, debendo pertencer o novo traballador ou traballadora a algún dos colectivos de persoas beneficiarias deste programa, polo que se poida conceder unha subvención por importe igual ou superior ao da persoa que causase baixa, o que deberá serlle comunicado ao órgano que concedeu a axuda dentro dos 20 días seguintes ao da substitución. Esta nova incorporación non dará lugar, en ningún caso, a unha nova axuda.
As empresas beneficiarias, co fin de garantiren o mantemento dos postos de traballo estables creados que fosen obxecto de subvención, deberán presentar dentro do primeiro trimestre de cada ano unha relación da variación das altas e baixas do persoal adscrito. Esta obriga manterase durante os tres anos seguintes a aquel en que se concedeu a axuda ou subvención.
3. As empresas beneficiarias das axudas e subvencións do programa de iniciativas emprendedoras e do emprego regulado neste anexo deberán manter a forma xurídica pola que se lles concedeu as axudas ou subvencións durante un tempo mínimo de tres anos desde que se iniciou a actividade.
4. Deberá manterse a achega ao capital social e, como mínimo, a súa porcentaxe de participación no capital social durante o mesmo período, referido aos promotores ou promotoras que crearan o seu propio posto de traballo na empresa. A transmisión voluntaria por actos inter vivos de participacións sociais ou accións do capital social soamente poderá facerse a favor de persoas físicas, e sen que, neste caso, se supere o máximo de cinco persoas físicas socios/as da empresa. Esta transmisión deberá ser comunicada por escrito ao órgano concedente da subvención.
Co obxecto de acreditar o cumprimento desta obriga, a empresa beneficiaria das subvencións, transcorridos tres anos desde o inicio da súa actividade, achegará ao órgano concedente certificación do Rexistro Mercantil sobre as variacións no capital social desde a data da constitución da sociedade, e declaración do órgano da administración da sociedade, con relación á información que conste no libro de socios/as, respecto á titularidade e as alteracións producidas desde a data da constitución.
Décimo quinta.-Revogación e reintegro.
1. No caso de incumprimento, salvo que se acrediten causas alleas á vontade do beneficiario, respecto da obriga establecida na base décimo cuarta, punto 1, de manter a actividade empresarial durante alomenos tres anos, e sempre que o cumprimento se aproxime de forma significativa ao cumprimento total, entendendo como tal o ter mantido a actividade durante alomenos dous anos e o beneficiario acredite unha actuación inequivocamente tendente á satisfacción dos seus compromisos, procederá o reintegro das subvencións percibidas, de forma proporcional ao tempo que reste para o cumprimento dos tres anos.
2. Entenderase que se produce un incumprimento parcial e, polo tanto, procederá o reintegro parcial das axudas pola persoa traballadora da que se trate, cando a empresa beneficiaria incumpra a obriga establecida na base décimo cuarta punto 2, por cada contratación subvencionada e non substituída conforme o establecido na antedita base. Tamén procederá o reintegro parcial pola diferenza cando o traballador/a substituto/a sexa dun colectivo diferente ao substituido e lle corresponda unha subvención inicial inferior.
3. No caso de incumprimento das obrigas establecidas na base décimo cuarta, puntos 3 e 4, de manter a forma xurídica e a porcentaxe do capital social durante polo menos tres anos, procederá o reintegro parcial das subvencións percibidas, de forma proporcional ao tempo que reste para o cumprimento dos tres anos, sempre que o incumprimento se producise transcorridos dous anos.
4. No suposto da subvención financeira entenderase que se produce un incumprimento total cando o préstamo se cancele antes de transcorrer dous anos contados desde a data da formalización do prestamo, e parcial, cando transcorridos os dous anos, o beneficiario solicite autorización ao organo concedente para a súa cancelación e os xuros devengados sexan inferiores á subvención concedida.
Ver referencia pdf "12400D013P080.PDF"